**Қарағанды қаласы, «№93 гимназия»КММ**

**Ашық тәрбие сағаты**

**Өткізген:** Сейтенова Гульнар Жумагалиевна

**Сыныбы**: 2 «А»

**Тақырыбы: « Төрт ана - құдіреті әлемнің,**

**Оны қорғау – сенің, менің міндетім!»**

**Мақсаты:** 1. Оқушыларға бүкіл әлемдік тіршіліктің төрт құдіретін, яғни күн, Жер – ана, су және ауа екенін, оны қастерлеу халық салты, өмір заңы екенін ұғындыру. Қазіргі кезде экологияны сақтау негізгі мақсат болғандықтан, балаларды қоршаған табиғатты аялауға үйрету;

2. Табиғатқа деген сүйіспеншілікке, қамқорлыққа баулу, ауаны тазарту үшін өсімдіктерді көптеп өсіру;

3.Балалар қоршаған ортаға аяушылықпен қараса, төңірегіндегі адамға да, нәрселерге де аяушылықпен, мейірімділікпен қарауға тәрбиелеу.

**Көрнекілігі:** Табиғатқа байланысты қанатты сөздер, мақал-мәтелдер, слайд, суреттер, жер,су,ауа,күнді бейнелейтін киімдер.

**Барысы**:

**І. Ұйымдастыру**

Төрт ана бар құдіреті әлемнің,

Оны қорғау – сенің, менің міндетім!-атты тәрбие сағатымызда ашық деп жариялаймын.

Табиғат- адам баласынын дүниеге келтіріп,бойындағы бар махаббат мейірімін,күн шуағын жүрегімізге ұялатқан аяулы орта.Табиғат- адамның бойына қуат,көңіліне шабыт,сезіміне ләззат шапағатын ұялататын сұлулық пен әсемдік әлем. Табиғат-әлем денсаулығының сақшысы,жаңға дауа шипагер.

- Табиғат пен адам әрқашан егіз деуге болады. Оны қорғау – әр азаматтың борышы.

Бүгінгі біз табиғат ананы төрт топ болып жырлаймыз. Біріншіден сол топтармен танысып алсақ қайтеді?...

І топ – Күншуақ

ІІ топ –Атамекен

ІІІ топ – Ақбұлақ

ІV топ – Өмір тынысы

Олай болса, бүгінгі біздің тәрбие сағатымыздың негізі болатын «Төрт құдіретті» табайық және ортаға шақырайық.

**ІІ Негізгі бөлім**

**Жұмбақ**

Аспанда бір айна бар,

Әлемді көріп айналар. (күн)

*-Ортаға күн ананы шақырайық***Күн:** - Армысыздар, жер бетіндегі тіршілік иесі. Мен жылуыммен жер бетін қыздырып, әр кеудеге қуаныш сеуіп, әр жүрекке күлкі боп енемін. Әрбір арайлап атқан күнмен бірге сіздерге тыныштық, бейбітшілік тілеймін.

**Мұғалім:** Нұрын төккен қайырымды күн, төрден орын алыңыз. Балалар, күн ана туралы не білеміз?

**1-оқушы**

Әлемге қуатты,

Сәуле мен шуақты.

Алып күн беріп тұр

Жарық күн – көрік нұр.

**2-оқушы**

Қуат көзі – Күн,  
Жылу көзі - Күн.  
Тіршіліктің иесі  
Қайнап жатқан Күн.

**3-оқушы**: Күн - барлық тіршілікке нұрсәуле шашып тұрған құдірет. Әлемдегі барлық тіршілік күннің күшімен қозғалысқа түсіп, адам өмірін өркендетіп тұр.Халқымыз күнге қарап, мезгілді анықтап, уақытты мөлшерлеген. Келер күннің ауа-райын болжап, айға, жұлдызға қарап жол жүрген. Оған бас иіп, өз бойына бір ерекше күш алып отырған. «Жаңа туған айды көрген мұрат, жаңа шыққан күнді көрген – қуат» -деп құбылыстарды қастерлей білген**.**

**Мұғалім: - *Дұрыс айтасыңдар, балалар. Күнсіз тіршілік жоқ. Енді келесі қонағымыздың кім екенін табайық.***

**Жұмбақ**

Жаһанда бір алыпты көрдім күшті,

Барлық салмақ дүниеде соған түсті.

Қандайын дүниеде барлық жеміс,

Солардың атырабында құрап пісті. (жер)

(Жер-Ананы шақырады)

*Жер ана, жар ана,,,,(ортаға жер ана шығады)*

**Жер**: - Адамдар, жер – сенің аяулы бесігің,

Осы жер үстінде аштың сен тіршілік есігін.

Онымен кіндіктес жаның да, қаның да,

Жер жаһан аялап тұр алақанында.

**Мұғалім:** Жер-ана, сіздің пейіліңізге, тілегіңізге рахмет, төрге шығып жайғасыңыз!

**4-оқушы**

Жер анадан өмір иісі шығады

Оны денең тиіп кетсе ұғады.

Еңбегіңді есесіне беретін,

Жақсылық та топырақтан шығады.

**5-оқушы**

Көрінер көзіңе ыстық атамекен,  
Мен мұны қайта-қайта атап өтем.  
Бабалар туып-өскен жерді қорлау,  
Жаныңа кәдімгідей батады екен.

**6-оқушы**. Жер-Ана – тіршілікке нәр беріп, адам баласын асырап жатыр. Оның орман-тоғайы елге дәулет, киелі қазына.Адам баласы ғасырлар бойы қасиетті жер үшін сан рет қан төгіп, оны бүлдірмеу, аялау үшін талай рет тер төккен.

**Мұғалім: *Жарайсыңдар, балалар! Жер – киелі алтын бесігіміз. Енді келесі қонағымыз туралы жұмбақ шешіп көрейік***

**Жұмбақ**

Аяғы жоқ, қолы жоқ,  
Бiрақ тыныш тұрмайды.  
 Сақтамасаң – қорын тек,  
 Барша тiрлiк қурайды.(СУ)

(Су-Ананы шақырады)

**Су ана, су ана.....**

**Су: -Армысыздар балалар!**

- Су деген тіршіліктің қаны емес пе,

Су деген табиғаттың жаны емес пе?!

Су жоқ жерде өмір жоқ, ол – ақиқат,

Күміс су қара жердің сәні емес пе?!

**Мұғалім:** Құдіреті күшті су-ана, сізсіз бізге өмір жоқ, төрге шығып жайғасыңыз!

**7-оқушы**: Су-Ана - Жер жүзіне тіршілік нәрін сіңіріп, тірек болып тұр.Сусыз да тіршілік жоқ. Халық судың шығып жатқан жерін «Әулие бұлақ» деп тегін айтпаған.

**8-оқушы Таирлан**

Өңірдің өзені,

Өмірдің өзені.

Сусыз жер – өмірсіз,

Нусыз, өр, өңір, тұз.

**9-оқушы Рауан**

Су деген –өмір көзі,

Тіршіліктің нәрі бұл.

Су болмаса оянбайды

Табиғаттың барлығы

**Мұғалім: Ия, балалар, сусыз да тіршілік болмас еді. Дұрыс айтасыңдар. Енді келесі қонағымыз кім екен, жұмбақ шешейік.**

**Жұмбақ**

Мұрныннан кеудеге өтеді,  
Одан кері кетеді,  
Өзі көзге көрінбейді,  
Онсыз өмір сүрілмейді. (Ауа)

*(Ортаға Ауа-Ананы шақырады) Ауа ана, ауа ана....*

**Ауа:** - Тіршілікте не дейсің ғой ең қымбат,

Тіршілікте адам қымбат, сен қымбат.

Ал адамға мен қымбатпын бәрінен,

Ауа қымбат, алатұғын дем қымбат.

**Мұғалім:** Дұрыс айтасыз, құдіретті ауа-ана, сізсіз бізге өмір жоқ, төрге шығып жайғасыңыз!

**10-оқушы**: Ауа-барлық тіршілік атаулыға тыныс беруші құдірет иесі. «Ауа – өмір тынысы» деп бекер айтпаған. Сондықтан табиғат пен адам арасындағы байланыс адамның дамуы, денінің саулығы Күн нұрымен шуағына, Ай сәулесіне, яғни жаратылыс әлемінің өзгерістерімен байланысты екен.

**11-оқушы**

Жер шары – «дәу» әлем,

Қоршаулы ауамен.

Ауасыз кім шыдар?

Ауасыз тұншығар.

**Мұғалім: *Балалар, бүгінгі сынып сағатымыздың арнайы құдіретті қонақтары ортамызда. Олар алыс жолдан шаршап келгенге ұқсайды. Ендеше, қонақтардың құрметіне Тайырланның әсем әнін тыңдайық.***

**Ән: Таирлан**

**Күн** : Балалар, әндеріңе, тамаша сөздеріңе рақмет! Бірақ біздің сіздерге айтар сөзіміз бар еді. Рұқсат беріңіздер!

**Балалар: -*Тыңдап тұрмыз, күн-ана!***

Адамзат баласының жан-жақты рухани үйлесімді дамып, қалыптасуына білім мен тәрбие аясы, жеті қат көк, жерге нұрын төккен күн мен ай керек екені сөзсіз. Сондықтан да, халқымыз жаратылыс әлемін қастерлеп, кие санап, пір тұтқан, оған сүйіспеншілікпен қарап, қамқорлық жасап, аялай білген. Бірақ қазір жағдай қиындап кетті. Қазақстан экологиялық апатқа ұшырағалы тұр. Оны мына бейнефилмнен көріңіздер.

**(Бейнефильм)**

**Мұғалім: -**Балалар, көрдіңдер ме, біздің табиғат қиын жағдайды басынан кешіп жатыр екен. Табиғаттың осындай апатқа ұшырауына себеп не?

**Бәйге сұрақтар:**

-Ауа неден ластанады?

-Су неден ластанады?

-Жасыл желек, жер неден ластанады?

**Мұғалім:**

***- Ластанудан құтылудың қандай жолдары бар? Осы тақырыпты топта талқылап, постер жасайық.***

1) Ауаны ластанудан қалай құтқаруға болады? «Өмір тынысы» тобына

2) Суды ластанудан қалай құтқаруға болады? «Ақбұлақ» тобына

3) Жерді ластанудан қалай құтқаруға болады? «Атамекен»тобына

4) Қоқыс қалдықтарынан не істеуге болады? Қалай құтыламыз? «Күншуақ»тобына

(күй әуенін қосып қою)

Алдиардың презентациясы

**Қорытынды**

**Рефлексия «Аялы алақан»**

* Балалар, Табиғатты ненің арқасында қорғай аламыз? Өздерің айтқан жұмыстың бәрі ненің арқасында іске асады? (Алақанның)

Ендеше алдарыңдағы түсті қағаздарға сол алақандарыңды салып, қиыңдар. Енді табиғатқа не тілейміз, соны жазыңдар.

- Экологиялық апатқа ұшырағалы тұрған өмір ағашына жан бітірейік. Өмірге бірінші не керек?

- Таза ауа ( қара бұлтты қоқысқа тастау)

- Күн (күн шапағын жасау)

- Су (ағаштың тамырына су құю)

- Өмір (Ағашқа жапырақ шығару)

**Жер ана:** Ей, замандас, ең алдымен досыңды ұқ,

Досың жер, су, мөлдір ауа, өсімдік.

Ала жүріп осылардың сыйлығын

Осыларды қорлау деген не сұмдық?

Дүниеде екі ана бар.Біріншісі –табиғат тіршілік ана, екіншісі-адамның анасы.Осы екі анаға біз қаталдық көрсетпеуіміз керек, олардың жанын жаралауға болмайды.

Бүгінгі айтқан ойларыңа, істеріңе өте ризамын. Рақмет сендерге! Табиғатты әрдайым қорғап жүріңдер.Мен сендерге сенемін!

**Су-Ана**: Табиғатқа деген сүйіспеншілігімізді білдіретін қандай мақал-мәтелдер білесіңдер.

**Балалар:**

«Ер- елдің  көркі, орман-тоғай жердің көркі»

«Бір тал кессен, он тал ек»

«Дәрі шөптен шығады, дана — көптен шығады»

«Қорада малың болсын, көшеде талың болсын»

«Атаңнан мал қалғанша, тал қалсын»

«Сұлу жер құрақсыз болмас, таулы жер бұлақсыз болмас»

«Бұлақ көрсең, көзін аш»

«Жылап жүріп арық қазсаң,

  Күліп жүріп су ішерсің»

**Су-Ана**: Дұрыс, балалар! «Табиғат — тал бесігің, аяла, қорғай біл, тазалығын сақта!

   Келешек сендердің қолдарыңда!» Рақмет сендерге!

**Ауа-Ана**: Балалар, енді келер күннен тілейтін тілегімізді алдарыңдағы жүрекшеге жазып, әуе шарларымызға байлайық, сыртқа шыққан соң тілегімізді Аспан анаға ұшырамыз. Сонда тілектерің орындалады. (шарға тілек жазып, байлау)

**Күн-Ана:**   Балалар, біз сендерге арнап табиғат жайлы түрлі кітаптар әкелдік. Бізден сендерге естелік болсын.Табиғат туралы көп оқыңдар.

(Сыйлық тарату)

**Қорытынды сөз**

  -Табиғат, Жер-Ана, Отан, Туған жер,Атамекен деген құлаққа жылы естіліп, жүрекке шаттық сезім ұялататын ұлы да қасиетті, бір-бірімен мағыналас, мазмұнды бай сөздер. Адамның өзі Табиғат пен Жер-ананың перзенті. Табиғатты сүйе білу, оны аялау – адамның азаматтық борышы.

**Хор:**  «Атамекен» әні